སྐྲ་ཕབ།
གཅིག  སྐེ་གཞུང་ཚོ་བཞི་དང་སྐྲ་སྟོན་ཆོ་གའི་སྟ་གོན་སྐོར།
ལོ་དེའི་ཉིན་ཞིག་གི་སྔ་དྲོ་གུང་ཇར་བསླེབ་ལ་ཉེ་བའི་བར་སྐབས་ཤིག་ལ།ཁོ་བོ་རང་གི་ལས་གྲོགས་དོན་འགྲུབ་ཚེ་རིང་གི་ཕ་ལོ་ཚང་ལ་འབྱོར་བ་ན།ད་ལོར་རང་ལོ་ང་བརྒྱད་ལ་སོན་པའི་བཟོ་བ་རྒན་མོ་རྡོ་རྗེ་སྐྱིད་ཀྱིས་རང་སྡེ་བའི་དོན་འགྲུབ་ཚེ་རིང་ཚང་གི་བུ་མོ་སྟེ། ད་ལོར་ལོ་བཅོ་ལྔར་བུད་པའི་མཁའ་མོ་འཚོར་ལྭ་བ་བཟོ་བར་བྲེལ་བཞིན་འདུག   རྒན་མོ་རྡོ་རྗེ་སྐྱིད་ལ་མཚོན་ན་སྡེ་བའི་ནང་གི་འཚེམ་བཟོ་ལག་རྩལ་ཐད་ནས་ཐུན་མོང་མ་ཡིན་པ་ཞིག་ཞེས་བརྗོད་ཆོག་པ་ཞིག་ཡིན་ལ།སྡེ་བའི་ནང་གི་བུ་མོ་ག་འདྲ་མང་པོ་ཞིག་ལ་དར་མའི་ཆོ་གའི་ལྭ་བ་གསར་བ་ག་ཚོད་བཟོས་ཡོད་པ་ཁོ་མོའི་བློ་ངོར་ཤོངས་དཀའ་བ་རེད།  མལ་ཁྲི་སྟེང་གན་རྐྱེན་དུ་བསྡད་ཡོད་པ་ནི་མཁའ་མོ་འཚོ་ཡིན་ཞིང༌།ཁོ་མོས་ཉིན་རྒྱུན་དུ་འདི་ལྟར་རང་གི་ལྭ་བ་བཟོས་ནས་འགྲུབ་ཡོད་མེད་ལ་ལྟ་བཞིན་ཡོད་ལ། གདོང་གི་བཟོ་ལྟ་སོགས་ལ་གཞིགས་ན་བག་ལྭ་གསར་བ་གྱོན་པར་རེ་སྒུག་དྲག་པོ་བྱེད་བཞིན་ཡོད་པ་དང་གཉིས་སུ་མ་མཆིས། ས་འདི་གའི་བོད་རིགས་ཀྱི་ལུགས་སྲོལ་ལྟར་རང་གི་བུ་མོ་ལོ་བཅུ་གསུམ་དང་བཅུ་བདུན་ལ་སོན་པའི་ཡར་སྔོན་དུ་ནར་སོན་ནས་དར་མའི་གྱུར་བའི་རྟགས་མཚན་དུ་ཆོ་ག་གཟབ་རྒྱས་ལྡན་པ་ཞིག་སྤེལ་དགོས་པ་རེད།མཁའ་མོ་འཚོ་ད་ལོར་ལོ་བཅོ་ལྔར་སླེབས་ཡོད་ལ།རང་གི་ཕ་དོན་འགྲུབ་ཚེ་རིང་གིས་སྐྲ་སྟོན་ཆོ་ག་ལེགས་པོ་ཞིག་བསྒྲུབ་ཆེད།   ཉིན་དེའི་སྔ་མོར་ཁོས་རང་སྡེ་བའི་ནང་གི་སྔགས་པ་ཀུན་དགའ་གདན་ཞུས་ཏེ་སྐྲ་སྟོན་ཆོ་གའི་འགྲོ་ལུགས་ལྟར་ཉིན་བཟང་སྐར་བཟང་ཞིག་གདམ་པར་ཆོས་ལུགས་ཀྱི་ཆོ་ག་བསྒྲུབ་འགོ་བརྩམས་པ་དང༌།ཕྱག་མོ་སྐྱོན་ཞིང༌།ལོ་རུས་སྤར་ཁར་བལྟས་ནས་མཐུན་པའི་སྐྲ་བྱུགས་ཉིན་དང་སྐྲ་སྟོན་མཛད་སྒོའི་ཉིན་མོ་གཏན་འཁེལ་བྱས་པ་སྟེ།  སྔགས་པ་ཀུན་དགའ་ལགས་ཀྱིས་དུས་ཚོད་བདམས་པར་གཞིགས་ན། ལོ་དེའི་རྒྱ་ལོའི་ཚེས་ལྔ་ཉིན་ནི་བཀྲ་ཤིས་པའི་ཉིན་མོ་ཡིན་པས།ཉི་མ་འདིར་བུ་མོ་མཁའ་མོ་འཚོའི་སྐྲ་སྟོན་མཛད་སྒོའི་ཉིན་མོར་གཏན་ལ་ཕབ།  སྐྲ་སྟོན་ཆོ་ག་མ་བསྒྲུབ་ཡར་སྔོན་གྱི་ཟླ་ཕྱེད་ཙམ་གྱི་རིང་ལ།བུ་མོ་མཁའ་མོ་འཚོའི་ཕ་དོན་འགྲུབ་ཚེ་རིང་གིས་རང་གི་སྡེ་བ་དང་ཚོ་བ་ནང་གི་བསམ་ཤེས་རྒན་པ་དང་སྤྱོད་གྲགས་གཉིས་ལྡན་གྱི་མི་སྣ་འགའ་ཁྱིམ་དུ་གདན་འདྲེན་ཞུས་ཏེ་བུ་མོའི་སྐྲ་སྟོན་ཆོ་གའི་སྟེང་གི་དོན་དག་ལ་གྲོས་མོལ་བྱས།   གཡེམ་སྡེ་བ་ནང་གི་ཚོ་བར་སྒོ་མེ་ཚོ་བ་ཞོལ་མ་ཟེར་ལ།དེའི་ནང་ཚོ་བ་ཆུང་ཆུང་བཞི་ཡོད་པ་སྟེ།  གནམ་ལྷ་རྩེ་དང༌། རྒྱ་སྒོ། སྤྱང་ཚང་སྐེ།ཧོར་ནག་ཚོ་བ་བཅས་བཞི་ཡོད་པ་དང༌།   དོན་འགྲུབ་ཚེ་རིང་ཚང་གི་ཁྱིམ་ནི་གནམ་ལྷ་རྩེ་ཚོ་བར་གཏོགས་པ་རེད།སྤྱི་ཚོགས་འཕོ་འགྱུར་བྱུང་བ་དང་བསྟུན་ནས།མང་ཚོགས་ཀྱི་འཚོ་བའང་དེ་བསྟུན་གྱིས་འཕེལ་རྒྱས་འབྱུང་བཞིན་ཡོད་ལ།དེང་རབས་རིག་གནས་ཀྱི་ཤན་ཤུགས་ཟབ་མོའི་འོག སྲོལ་རྒྱུན་རིག་གནས་མི་ཉུང་བ་ཞིག་ལ་ཐད་ཀར་དུ་ཤན་ཞུགས་ནས་རིམ་བཞིན་ཉམས་རྒུད་དུ་འགྲོ་བཞིན་པ་དཔེར་ན།བོད་ཀྱི་གཉེན་སྟོན་དེ་ད་ཆ་མང་ཆེ་བ་ཞིག་གིས་རྒྱ་སྟོན་ལྟ་བུར་སྒྱུར་བཞིན་ཡོད་པ་སོགས་ལ་གཞིགས་ནས།དོན་འགྲུབ་ཚེ་རིང་གིས་རང་གི་བུ་མོའི་སྐྲ་སྟོན་ཆོ་ག་དེ་ཕ་ཡུལ་དུ་བསྒྲུབ་པའི་དམིགས་ཡུལ་ཡང་དམངས་སྲོལ་རིག་གནས་རྒྱུན་འཛིན་དང་དམངས་ཁྲོད་ཀྱི་ཆོ་གའི་མཛད་སྒོའི་ཁྱད་ཆོས་འབུར་དུ་ཐོན་དུ་འཇོག་རྒྱུ་དེ་ཡིན་ལ།  དེ་ལས་ལྷག་པར་རྒན་པ་ཚོས་རང་ས་ཁུལ་དང་སྡེ་བའི་སྐྲ་སྟོན་ཆོ་གའི་ལུགས་སྲོལ་སྐོར་གྱི་ཁྱད་ཆོས་དང་རིན་ཐང་ཐད་ནས་མཛུབ་སྟོན་ལྷུག་པོར་གནང་སྟེ་རྗེས་རབས་པ་ཚོར་གསལ་འདེབས་དང་བག་ཆགས་ཟབ་མོ་འཇོག་རྒྱུ་དེ་ཅི་ལ་མིན། སྡེ་འདིའི་ཡུལ་སྲོལ་ལྟར་ན། སུ་ཚང་གི་བུ་མོར་སྐྲ་ཕབ་ན་ཐོག་མར་ཚོ་བ་ནང་གི་སྤྱོད་གྲགས་གཉིས་ལྡན་གྱི་རྒན་པ་དང་གཉེན་ཉེ་དུ།ཚོ་བའི་རོགས་རམ་པ་སོགས་གདན་འདྲེན་བྱས་ཏེ་གྲོས་འདེབས་དགོས་པའི་འགྲོ་ལུགས་ལྟར་དོན་འགྲུབ་ཚེ་རིང་གིས་ཀྱང་ཉེར་མཁོ་མི་སྣ་དེ་དག་བོས་ནས་རང་རང་གི་དྲན་ཕྱོགས་འཆད་དུ་བཅུག་པ་དང་།ཚང་མས་དགོད་གཏམ་དང་ཀུ་རེའི་ཁྲོད་ནས་སྐྲ་སྟོན་མཛད་སྒོ་ལ་གྲ་སྒྲིག་དང་ནང་གྲོས་ཞིབ་མོ་བྱས་ཤིང༌།  ཟས་བཅུད་ཟ་མ་གཡོ་སྦྱོར་དང༌། ཕྱོགས་བཞིའི་འགྲུལ་བར་འབོད་བརྡ་གཏོང་བ།འགྲུལ་བ་སྣེ་ལེན་བྱེད་པ།  སྟོན་མོའི་ཚོགས་ར་བཀོད་སྒྲིག   དམངས་ཁྲོད་རིག་རྩལ་རྣམ་གྲངས་འཁྲབ་སྟོན་བྱེད་པ་སོགས་ཀྱི་ཐད་ནས་བཀོད་སྒྲིག་དང་གྲ་སྒྲིག་གྱ་ནོམ་པ་བྱས། རྒྱ་ལོའི་ཚེས་བཞི་ཉིན་གྱི་ཞོགས་པར། སྡེ་བའི་ཚོ་བ་ནང་གི་རོགས་བྱེད་པ་ཕོ་མོ་རྒན་གཞོན་རྣམས་ཁོ་ཚང་གི་ཁྱིམ་དུ་ཡོང་ནས་ཆོ་གའི་མཛད་སྒོའི་སྟེང་གི་ཟས་རིགས་དང་ཚོགས་ར་གྲ་སྒྲིག་གི་ལས་འགོ་བརྩམས་ཤིང༌། དོན་འགྲུབ་ཚེ་རིང་གིས་ཀྱང་སྔགས་པ་ཀུན་དགའ་གདན་འདྲེན་ཞུས་ཏེ་ཆོ་གའི་རིམ་གྲོ་བསྒྲུབས་པ་ དང༌།  རང་གི་བུ་མོར་ལོ་ན་གསར་བའི་ནང་གེགས་མེད་བདེ་སྐྱིད་ཡོང་པའི་སྐྱབས་འཇུག་དང་བཀྲ་ཤིས་